Document ID: 32014R0404

REGOLAMENT TA' DELEGA TAL-KUMMISSJONI (UE) Nru 404/2014
tas-17 ta' Frar 2014
li jemenda l-Anness II tar-Regolament (UE) Nru 510/2011 tal-Parlament Ewropew u tal-Kunsill fir-rigward tal-monitoraġġ tal-emissjonijiet ta' CO2 minn vetturi kummerċjali ħfief ġodda li t-tip tagħhom diġà ġie approvat fi proċess b'diversi stadji
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (UE) Nru 510/2011 tal-Parlament Ewropew u tal-Kunsill tal-11 ta' Mejju 2011 li jistabbilixxi standards ta' rendiment fir-rigward tal-emissjonijiet tal-vetturi kummerċjali ħfief ġodda bħala parti mill-approċċ integrat tal-Unjoni biex jitnaqqsu l-emissjonijiet tas-CO2 minn vetturi ħfief (1), u b'mod partikolari t-tieni subparagrafu tal-Artikolu 8(9) tiegħu,
Billi:
(1)
L-Anness XII tar-Regolament tal-Kumissjoni (KE) Nru 692/2008 (2) jistabbilixxi metodu ġdid biex jiġu ddeterminati l-emissjonijiet tas-CO2 u l-konsum tal-fjuwil tal-vetturi N1 li t-tip tagħhom diġà ġie approvat fi proċess b'diversi stadji (minn hawn 'il qudddiem imsejħa “vetturi li għaddew minn diversi stadji”). Il-metodu l-ġdid se jibda japplika mill-1 ta' Jannar 2014 iżda ilu jista jiġi applikat fuq bażi volontarja mill-1 ta' Jannar 2013.
(2)
Il-Punt 7 tal-Parti B tal-Anness II tar-Regolament (UE) Nru 510/2011 jistipula li l-emmissjonijiet speċifiċi tas-CO2 tal-vetturi kompluti għandhom ikunu allokati lill-manifattur tal-vetturi ta' bażi. Dan jeħtieġ li vettura li għaddiet minn diversi stadji kompluta tkun tista' tiġi rikonoxxuta fil-proċess ta' monitoraġġ u li l-manifattur tal-vettura ta' bażi jkun jista' jiġi identifikat. Dan jeħtieġ ukoll li ċerta dejta dwar il-vettura ta' bażi tiġi ddeterminata skont il-metodoloġija l-ġdida stabbilita fl-Anness XII tar-Regolament (KE) Nru 692/2008.
(3)
F'konformità mal-Artikolu 8(5) tar-Regolament (UE) Nru 510/2011, il-manifatturi tal-vettura ta' bażi għandhom id-dritt li jivverifikaw id-dejta marbuta ma' vettura li għaddiet minn diversi stadji, li abbażi tagħha jiġu kkalkulati l-miri tal-emissjonijiet tas-CO2 speċifiċi tagħhom. Għaldaqstant, huwa xieraq li jiġu pprovduti l-parametri tad-dejta rilevanti sabiex jiġi żgurat li tali verifika tkun tista' titwettaq b'mod effettiv.
(4)
Il-metodoloġija stabbilita fl-Anness XII tar-Regolament (KE) Nru 692/2008 tapplika fir-rigward tal-vetturi mhux sħaħ u dawk kompluti. Madankollu, meta vettura sħiħa tkompli tinbidel wara l-ewwel reġistrazzjoni tagħha, għandu jiġi ċċarat li hija l-massa fi stat operattiv u l-emissjonijiet tas-CO2 tal-vettura sħiħa li tintuża bħala l-vettura ta' bażi li għandhom jiġu mmonitorjati u meqjusa għall-kalkolu tal-miri għall-emissjonijiet speċifiċi.
(5)
Jeħtieġ li tiġi speċifikata aktar id-dejta li għandha tiġi pprovduta sabiex jiġi żgurat li r-rendiment tal-emissjonijiet tas-CO2 ta' vetturi li jgħaddu minn diversi stadji tkun tista' tiġi mmonitorjata u vverifikata b'mod xieraq u effiċjenti.
(6)
Vettura hija identifikata permezz ta' numru ta' identifikazzjoni tal-vettura (minn hawn 'il quddiem imsejjaħ “VIN”), jiġifieri kodiċi alfanumeriku assenjat lil kull vettura mill-manifattur skont ir-Regolament tal-Kummissjoni (UE) Nru 19/2011 (3). Id-Direttiva 2007/46/KE tal-Parlament Ewropew u tal-Kunsill (4), fit-Taqsima 4 tal-Anness XVII, tistipula li n-numru ta' identifikazzjoni tal-vettura ta' bażi għandu, bħala regola ġenerali, jinżamm matul l-istadji sussegwenti kollha tal-proċess tal-approvazzjoni tat-tip biex tiġi żgurata t-traċċabbiltà tal-proċess. Għaldaqstant, permezz tal-VIN għandu jkun possibbli li ssir rabta bejn vettura kompluta u vettura ta' bażi sabiex b'hekk jiġi identifikat il-manifattur tal-vettura ta' bażi responsabbli għall-emissjonijiet tas-CO2. Barra minn hekk, il-VIN għandu jippermetti lill-manifattur tal-vettura ta' bażi jivverifika d-dejta rilevanti relatata mal-vettura ta' bażi. Peress li m'hemmx parametri oħrajn li jistgħu jipprovdu rabta bħal din, huwa xieraq li l-Istati Membri jkunu mitluba jimmonitorjaw u jirrappurtaw il-VINs ta' vetturi N1 li jkunu għadhom kif ġew irreġistrati lill-Kummissjoni permezz tas-sistema ta' ġbir ta' dejta tal-Aġenzija Ewropea għall-Ambjent (EEA).
(7)
Sabiex jiġu kkalkulati l-miri għall-emissjonijiet speċifiċi fir-rigward ta' vetturi li għaddew minn diversi stadji, huwa meħtieġ, skont il-punt 7 tal-Parti B tal-Anness II tar-Regolament (UE) Nru 510/2011, li titqies il-massa miżjuda prestabbilita ddeterminata skont il-punt 5.3 tal-Anness XII tar-Regolament (KE) Nru 692/2008. Dan se jeħtieġ il-monitoraġġ u r-rappurtar tal-massa fi stat operattiv tal-vettura ta' bażi u l-massa bit-tagħbija massima teknikament permissibbli ta' dik il-vettura, li permezz tagħhom tista' tiġi ddeterminata l-massa miżjuda prestabbilita, jew, inkella, il-monitoraġġ u r-rappurtar tal-massa miżjuda prestabbilita nnifisha. Barra minn hekk, sabiex jiġi ddeterminat jekk vettura li tkun għaddiet minn diversi stadji taqax jew le fil-kamp ta' applikazzjoni tar-Regolament (UE) Nru 510/2011, jeħtieġ li jiġi vverifikat li l-massa ta' referenza tal-vettura kompluta ma taqbiżx il-limiti msemmija fl-Artikolu 2(1) ta' dak ir-Regolament.
(8)
Meta l-Istati Membri ma jkunux jistgħu jipprovdu l-parametri meħtieġa kollha skont l-Anness II tar-Regolament (UE) Nru 510/2011 minħabba d-disinn tas-sistema tagħhom għar-reġistrazzjoni ta' dejta dwar vetturi kummerċjali ħfief ġodda, dawk il-parametri jistgħu jiġu pprovduti mill-manifatturi kkonċernati fin-notifika msemmija fl-Artikolu 8(5) tar-Regolament (UE) Nru 510/2011.
(9)
Għal dik l-istess raġuni, il-manifatturi jistgħu, f'konformità mar-Regolament ta' Implimentazzjoni tal-Kummissjoni (UE) Nru 293/2012 (5), jipprovdu lill-Kummissjoni u lill-EEA bil-VINs li huma assenjaw lill-vetturi mibjugħa fis-sena kalendarja preċedenti jew li għalihom inħarġet garanzija f'dik is-sena.
(10)
Wara li vettura tiġi rreġistrata sabiex tkun tista' tibda tiċċirkula fit-traffiku, il-VINs jistgħu jiġu marbuta ma' settijiet ta' dejta li jippermettu l-identifikazzjoni tas-sid tal-vettura. Madankollu, il-VIN fih innifsu ma jinkludix id-dejta personali u l-ipproċessar tad-dejta għall-iskopijiet tar-Regolament (UE) Nru 510/2011 ma jeħtieġ aċċess għal ebda dejta personali marbuta u lanqas l-ipproċessar tagħha. Għaldaqstant, il-monitoraġġ u r-rappurtar tal-VINs mhumiex meqjusa bħala l-ipproċessar tad-dejta personali li taqa' fil-kamp ta' applikazzjoni tad-Direttiva 95/46/KE tal-Parlament Ewropew u tal-Kunsill (6) jew ir-Regolament (KE) Nru 45/2001 tal-Parlament Ewropew u tal-Kunsill (7). Madankollu, huwa rikonoxxut li l-VINs jistgħu jitqiesu bħala dejta sensittiva, fost l-oħrajn, fir-rigward tal-prevenzjoni tas-serq tal-vetturi, u għaldaqstant huwa xieraq li jiġi żgurat li l-VINs irrappurtati lill-Kummissjoni u lill-EEA ma jiġux ippubblikati.
(11)
Billi tqabbel il-VINs irrappurtati mill-Istati Membri ma' dawk ipprovduti mill-manifatturi, il-Kummissjoni, bl-għajnuna tal-EEA, għandha tidentifika l-manifatturi u l-vetturi kkonċernati u tħejji s-sett tad-dejta provviżorju skont l-Artikolu 10b tar-Regolament ta' Implimentazzjoni (UE) Nru 293/2012.
(12)
Sabiex ikun żgurat paralleliżmu sħiħ tar-rekwiżiti ta' monitoraġġ skont ir-Regolament (UE) Nru 510/2011 ma' dawk applikabbli għall-karozzi tal-passiġġieri skont ir-Regolament (KE) Nru 443/2009 tal-Parlament Ewropew u tal-Kunsill (8), huwa xieraq li jiġu adattati r-rekwiżiti fl-Anness II tar-Regolament (UE) Nru 510/2011 dwar il-forniment ta' dejta aggregata u l-metodoloġija għad-determinazzjoni l-informazzjoni dwar il-monitoraġġ tas-CO2 għal vetturi kummerċjali ħfief.
(13)
Għaldaqstant, l-Anness II tar-Regolament (UE) Nru 510/2011 għandu jiġi emendat skont dan,
ADOTTAT DAN IR-REGOLAMENT:
Artikolu 1
L-Anness II tar-Regolament (UE) Nru 510/2011 huwa emendat skont l-Anness ta' dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-17 ta' Frar 2014.

Labels: 12
8
20